**TOBORZÁSI GYAKORLATOK KÜLÖNBÖZŐ ORSZÁGOKBAN**

(How to get kids to play basketball)

**PORTUGÁLIA** (San Pao Araujo)



Mit jelent a mini kosárlabda (U8, U10, U12) az edzőknek? A tehetség felfedezését, a kis bajnokok megtalálását, a tanítás megkezdését, a gyerekek fejlesztését, a bázis növelését, mit is akarunk igazán?

Mit jelent a mini kosárlabda a szülőknek? Gyermekmegőrzést, felnőttekhez hasonló versenyeztetést?

Amit a felnőtteknek bonyolult megfogalmazni, azt a gyerekeknek egyszerű: számukra ez csak játék. A játékok a gyerekeknek mindig versenyek, a felnőttek számára viszont annak nevelési funkcióit kell felhasználni.

Néhány országban a gyerekek kosárlabdázók akarnak lenni, máshol, mint pl. Portugáliában futballisták, mint Figo, vagy Ronaldo. Portugáliában néhány városban van kosárlabdaélet, máshol teljesen ismeretlen. Ezért, bár átfogóan kell gondolkoznunk, a stratégiákat regionális szinten kell kidolgozni.

Ha globálisan gondolkodunk, azt a kérdést kell megválaszolnunk: Mit is akarunk valójában? Ha a célunk az, hogy több gyereket bevonjunk a kosárlabdázásba, akkor meg kell felelnünk a gyerekek elvárásainak. Nem a felnőttek, nem a sportág elvárásainak. A gyerekek számára a mini kosárlabdának csak egy jelentése van: a játék.

Ha több gyereket akarunk bevonni a mini kosárlabdázásba, 3 dolgot kell megtennünk:

* megérteni és kielégíteni a gyerekek szükségleteit
* megértetni az edzőkkel ezeket a szükségleteket
* megértetni a szülőkkel a sport szükségességét és hatását

A toborzóprogram 10 éve kezdődött a Portugál Kosárlabda Szövetséggel közösen, akkor 3000 mini kosárlabdázót tartottak nyilván, számuk ma több mint 9000. Szinte források nélkül kellett kezdeni a munkát, ezért a mini kosárlabdában dolgozó edzőket céloztuk meg, mindig ott voltunk, ha segítségre volt szükségük. A sportág népszerűsítésére több mint 200 clinic-et szerveztünk országszerte.

Kezdetben egy országosan dzsemborit szerveztünk, ma három van évente. A dzsemborik több szempontból is nagyon fontosak a mini kosárlabda fejlődésében: nagyon alacsony költséggel (a Szövetség nem támogatja) egy héten keresztül 72 gyerek és 18 edző vehet részt az egész országból. A gyerekeknek óriási élmény, a többnyire fiatal edzők számára tanulási lehetőség, tapasztalatcsere, és ami talán a legfontosabb, egymás megismerésének lehetősége. Az utolsó napra meghívjuk a szülőket is, hogy megnézzék a torna utolsó napját. A rendezvény egy gálával végződik, ahol a gyerekek megmutatják a szülőknek, hogy mit tanultak.

A legfontosabb, üzenet ugyanaz, amit 120 évvel ezelőtt James Naismith hagyott a diákjainak: ha megértjük a mai gyerekek igényeit, egészen biztosan sikeresek leszünk, és sok gyermek fogja a sportágat választani.

**OLASZORSZÁG** (Maurizio Cremonini)



Olaszországban a minikosárlabda a Szövetség keretein belül 1960 óta szervezetileg önállóan működik 12 év alatti gyerekekkel. Az edzők speciálisan képzett mini kosárlabda edzők, pl. a felnőtt csapatoknál dolgozó edzők nem dolgozhatnak a kicsikkel.

A küldetés: játszani, tanulni, felnőni!

A gyerekek az iskolában, vagy a minikosárlabda-központokban kerülnek kapcsolatba a sportággal, és magával a sporttal. De nem csak a gyerekek, hanem a felnőttek is részei a programnak (edzők, szülők, segítők).

Országszerte 2500 központ működik az Olasz Kosárlabda Szövetség (FIP) keretén belül. Minden központ évi 40 eurót fizet a Szövetségnek, ezért a Szövetség szervezi a versenyeket az ország 110 megyéjében.

150 ezer 5 és 11 év közötti gyermek (fiú és lány) szerepel a programban, a központok évente gyerekenként 5,50 eurót fizetnek a Szövetségnek, ezért a Szövetség fedezi a biztosítást és minden gyereknek ad egy márkás naplót.

6000 első szintű és 1500 2. szintű edző vesz részt a programban, minden edző évente 40 eurót fizet a Szövetségnek, ezért a FIP ingyenes továbbképzéseket szervez számukra minden megyében és régióban.

Ezzel a FIP évi 1 225 000 euró (kb. 367 500 000 Ft) bevételhez jut, melyet kizárólag a mini kosárlabdázásra fordít.

A mini kosárlabdázást Olaszországban 4 kategóriára osztják:

1. 5/6 évesek

Legfontosabb az érzelmi kötődés megteremtése, találkozás a labdával, örömjáték. Játék speciális, könnyített labdával (easybasket)

1. 7/8 évesek

A sportág felfedezése, az alapok (nem technikai!) megismerése. A Szövetség bajnokságokat szervez, ahol mindenki játszik, de nincsenek helyezések. A játék kisméretű pályán, egészpályás 3:3, 4 perces negyedekben zajlik.

1. 9/10 évesek

A versenyzés bevezetése bajnokságokkal minden megyében, 4:4 elleni játék 6 perces negyedekben.

1. 11 évesek

Kezdő kategória. A gyerekek megismerkednek a kosárlabdával. Megyei bajnokságok és 1-2 napos régiós dzsemborik a megyei legjobbaknak 5:5 elleni játék 8 perces negyedekben.

Szervezeti felépítés

Irányítótestület: 49 ember dolgozik 5 szinten

Operatív testület: országos szinten egy vezető és 4 beosztott, régiónként és megyénként egy vezető és 5 beosztott, központonként egy vezető, mely tanfolyami végzettséghez kötött.

Szakmai testület: egy országos vezető, mellette tízfős, különböző tudományterületet képviselő szakember (orvos, biológus, pszichológus, stb.); 15 területi koordinátor, regionális és megyei testületek, oktatók, edzők.

Képzés, továbbképzés

Képzések

* megyei szintű képzés megyei szervezésben – 2 éves, 50 órás képzés
* országos szintű képzés – 2 éves, 80 órás képzés

Továbbképzések (kötelező)

* megyei: 6/8 órás
* regionális: 10/12 órás
* országos iskolai tanároknak: 3 napos
* országos mini kosárlabda edzőknek: évi 2-3 lehetőség, 3 napos

A 12 év felettiekkel foglalkozó edzőknek évente kétszer regionális szervezésben részt kell venniük a mini kosárlabda továbbképzésen, mivel a tapasztalatok szerint a felsőbb korosztályokban rengeteg hiányosság tapasztalható a játékosok képzettségében.

Fő feladatok

Az „ember” nevelése, az értékek átadása. A tanulási célok megvalósítása az alapvető tudás, a technikai elemek elsajátítása és a készségek kialakítása által. Az oktatás a következő 4 területen történik:

* motoros/funkcionális
* közösségi kapcsolatok
* idegrendszeri/kognitív
* technikai

Ezek a területek integráltan fejlődnek, ahogy a gyerekek játszanak és szórakoznak, de egyúttal tudatosan is cselekednek.



**NÉMETORSZÁG** (Kay Blümel)



Németországban a 14 év alattiakkal foglalkozó kosárlabdaedzők többsége 16-22 év közötti fiatal, akik kevés tapasztalattal rendelkeznek az edzősködés terén. Az iskolákban dolgozó testnevelők közül is egyre kevesebben rendelkeznek kosaras múlttal, ezért vált szükségessé az edzők képzése, segítése. A Német Kosárlabda Szövetség több kiadványt, DVD-t és programot készített az U14-es kosárlabdázás számára:

„Játssz a piros labdával”

* Bevezetés a sport világába, általános tippek, sok játék és gyakorlat
* Világos és érthető a gyerekek és a szülők számára

Kosárlabda iskolaotthonos iskolák számára

* Naprakész információk és tippek
* Javaslatok az iskolák és klubok közötti együttműködésre

„Legyél olyan, mint Dirk”

* speciálisan iskoláknak tervezett
* 30 kilencven perces tanóra terve
* tanárok és edzők állították össze

Interneten:

[www.basketball-bund.de](http://www.basketball-bund.de)

* bevezetés a kosárlabdázásba az általános iskolákban (sorozat)
* egyszerűsített szabályok
* irodalomjegyzék

[www.basketball-in-der-schule.de](http://www.basketball-in-der-schule.de)

* ingyenes adatbázis tanárok számára
* folyamatosan bővül
* egyéni tanóra tervezése

„Legyél edző”

* Mini konferenciák tanároknak, szülőknek, fiataloknak
* 1 vagy 2 napos
* alapoktól
* helyi klub szervezésében
* az előadókat a Szövetség biztosítja

Helyi minifesztiválok

* közös tevékenységek a helyi iskolák és klubok számára

Lány kosárlabda DVD és füzet

* speciálisan lány kosárlabdára tervezett
* a női válogatottak edzőivel közösen készítve
* iskolák és klubok számára

Mini kosárlabda (U12) DVD

Mik a fő célok?

* fiatal edzők képzése
* játékosok nevelése
* az eredmény lényegtelen

Az edzéseken

* kosárlabda tanítása inkább játékok, mint gyakorlatok által (szórakozva tanulni)
* pozitív hozzáállás
* lelkesedés

A játékosok fejlődése érdekében egyszerűsített szabályok

* nincs zóna
* nincs csapda (kettőzés)
* a bedobásokat nem lehet letámadni
* 3 pontos dobás a büntetőterületen kívülről
* minden játékosnak legalább egy negyedet játszani kell

Játékok kosár használata nélkül

* 7 passz

Pontszerző játék 7 folyamatos passzal, cél az elszakadás gyakorlása

* Alapvonali átvevő

A labdát leütés nélkül kell átvinni az ellenfél térfelére és az alapvonal mögé juttatni

* Lepattanólabda

A labdát leütés nélkül kell átvinni az ellenfél térfelére, a labdát a palánkra dobni úgy, hogy egy csapattárs szedje le (félpályán is játszható)

Játékképességek tanítása

Védő megkötése, társnak passzolás

* 2:1
* 3:2

FIBA 3:3

**SPANYOLORSZÁG** (José Silva)



A sport szerepe gyerekkorban

Alapvető fontosságú, hogy az edző megértse, mi motiválja a gyerekeket a sportolásban, hiszen ezek különböznek az edzőétől. Számtalan kutatás igazolta, hogy a gyerekek jobban akarják a sikert a sport területén, mint a tanulásban. Ha választaniuk kell a kettő között, a fiúk inkább a sportot, a lányok inkább a tanulást választják.

A gyerekek számára rendkívül fontos, hogy játszhassanak, jól érezzék magukat, barátok közt legyenek. Éppen ezért alapvető cél a motiváció fenntartása a játékosság által, hiszen a kosárlabda mindenekelőtt egy játék.

A kosárlabda játékban ugyanúgy megy végbe a tanulás, mint bármi más tevékenységben. Mivel csapatsportról beszélünk, ha alacsonyabb szinten is, de be kell vezetni az együttműködést (társak), és az ellenfelet. Az edzőnek meg kell találni a legmegfelelőbb játékot ahhoz, hogy a kosárlabda tanulása örömteli tevékenység legyen.

A kezdeti szakasz

* A kezdeti szakasz kulcsfontosságú a játékosok fejlődésében, hiszen az első élmények, a kialakított szokások nyomot hagynak a személyiségükön és meghatározóak a később élsportolóvá válás lehetőségében.
* A sportágban maradás, vagy abbahagyás ebben az időszakban dől el.
* A módosított szabályok a gyerekek képességeihez, szükségleteihez igazodnak, megkönnyítik a tanulást.

A játék adaptálása a gyerekek igényeihez:

* A kezdetben leegyszerűsített játékot fokozatosan lehet bonyolítani a szabályok változtatásával. Az edzőnek mindig felkészültnek kell lenni, mert a szervezetlenség a gyerekek elvesztéséhez vezethet.
* Már meglévő játékokat, feladatokat is lehet alkalmazni, de sokkal jobb, ha az edző maga tervez újakat a játékosok képességeinek és a rendelkezésre álló eszközöknek megfelelően.
* A különböző helyzetek mesterséges megteremtésével is segíthető a tanulási folyamat.

Különbségek a gyerekek között:

* érdeklődés
* tapasztalat
* képességek, potenciál
* kor, nem, testfelépítés

Ezek a különbségek tesznek minden csapatot mássá. Az edzőnek munkája során figyelembe kell venni a különbségeket, és mindenkit a lehetőségeinek megfelelően kell képezni. Mivel a gyerekek különböző módokon és sebességgel tanulnak, többféleképpen kell tanítani is.

A jó miniedző eléri, hogy a játékosok élvezzék a sportolást, ugyanakkor tanuljanak is. Ismeri a játék alapjait, a fő szabályokat, motiváló játékokat és ezeket alkalmazza az edzéseken.

A jó miniedző ismérvei:

* példamutató viselkedés
* a gyerekek életkorának megfelelő kommunikáció
* motiváció fenntartása
* pontos elképzelések az elérendő célokról és a tananyagról

Iskolai program a kosárlabda népszerűsítésére

* helyi szinten
* cél a játékosok számának növelése, társadalmi integráció, értékátadás, egészségtudat kialakítása
* az iskolákkal való együttműködés keretében az iskolák megkapják a szükséges eszközöket, és a kosárlabdához kapcsolódó szervezésben is segítséget kapnak (befektetés a Szövetség részéről)

Szervezett bajnokságok (U12)

* a cél nem a versenyzés, hanem a minikosárlabda szellemének megismertetése a mérkőzéseken és a koruknak megfelelő tevékenységeken keresztül
* nagy hangsúly van a játék által közvetített értékeken (motiváció, csapatmunka, stb.), az eredmény csak másodlagos
* nem a győzelem a fontos, hanem az edzésen megtanultak alkalmazása, és a küzdőszellem kialakítása
* a játékosok nem fognak emlékezni a mini korban elért eredményekre, de amit akkor tanultak, arra mindig

Tribasket

* iskolások számára kifejlesztett, egyszerűsített változat, egyedül, vagy barátokkal is játszható
* segít fenntartani, vagy éppen felkelteni az érdeklődést
* 3 részből áll: dobás (büntető, 2 pontos, 3 pontos), ügyesség (labdakezelés), játék (1:1, 2:2, 3:3)
* a hagyományos kosárlabda alternatívája, mindenkinek könnyen hozzáférhető



**SZLOVÉNIA** (Dejan Mihevc)



Regisztrált játékosok száma: 1500 női, 6000 férfi (kb. 1% külföldön)

Kb. 300 edző 500 csapatot edz, az edzők kb. 2,5 %-a külföldön dolgozik

A végső cél az, hogy a válogatottak eredményesen szerepeljenek nemzetközi szinten.

Az elmúlt években nem volt megfelelő együttműködés az iskolák és az egyesületek között. Ezért elindult egy program „Játékos Kosárlabda” (Playful Basketball) címmel 4-9 éveseknek. A programot a Szlovén Kosárlabda Szövetség szervezi minimális emberi erőforrással, de nincs is szükség többre, hiszen a cél az iskolák bevonása. Amelyik iskola érdeklődik, megkapja a felszerelést a Szövetségtől, a foglalkozásokat pedig a területükön működő edzők vezetik. A cél a jó kapcsolatok kiépítése az iskolák és az egyesületek, a tanárok és az edzők között. Emellett természetesen szükség van a szülők megnyerésére is.

A2009-ben indult program jelentős sikereket ért el, az első évben 25 városban 5000 gyereket sikerült bevonni, a második évben több mint 40 városban 25 000 gyerek ismerkedett meg a kosárlabdával. Volt olyan város, ahol a 3000 résztvevő gyerek közül később 1000 jelentkezett a helyi klubnál.

A „Játékos Kosárlabda” programban a bemutatókon csak olyan eszközöket használnak, melyek az iskolákban is megtalálhatóak. A gyerekek nem kosárlabdázni tanulnak, csak néhány alapelemet tanulnak meg, a cél az érdeklődés felkeltése. A gyerekek kisméretű kosárlabdával, kisméretű palánkra játszanak, minden iskola, ahol bemutatót szerveznek, kap ilyen palánkot és labdát, ezt a Minisztérium és a Szövetség közösen finanszírozza. A gyerekek és a szervezők emellett különböző ajándékokat is kapnak.

Az iskolai kosárlabdázás fontos versenye a nagy tradíciókkal bíró, több mint 40 éve megrendezésre kerülő „Úttörő Fesztivál” (U10, U12, U14). Az iskolák több mint 70 %-a részt vesz ebben a versenyben, ahonnan az edzőknek lehetőségük van a tehetségeket kiválasztani.

Klubszinten az U10 bajnokság az első szervezett verseny, ezt követi az U12-es és U14-es regionális kiválasztás (4 régió), amely szerves része az edzőképzésnek is. A regionális programban több mint 100 klub, 140 edző és 600 játékos vesz részt.

Célok:

* morfológiai és motoros potenciál felmérése
* technikai és taktikai képességek felmérése
* játéktudás és teljesítmény felmérése
* egyéni képzés
* játékosok és edzők oktatása
* játékosok és edzők felkészítése az országos és válogatott programokra

Az U14-es válogatott már nemzetközi szinten versenyez, az ezt követő korosztályok pedig egy szélesebb körű kiválasztás során formálódnak. Emellett a Sporttudományi Karral együttműködve sor kerül antropometriai mérésekre és fizikai tesztekre is. Így a játékosokat gyakorlatilag 15 éves koruktól figyelemmel lehet kísérni, adataik összehasonlíthatóak, fejlődésük figyelemmel követhető.

Az edzők képzésében a korábbi gyakorlattól eltérően az utóbbi években 3 korosztályban történik a továbbképzés (felnőtt, U16-U18 és U14). A működési engedély feltétele a részvétel az adott korosztály továbbképzőjén, pl. felnőtt korosztályú továbbképzővel nem lehet fiatalabbaknál edzősködni és fordítva. Amelyik edző több korosztályban akar tevékenykedni, annak több továbbképzőn kell részt vennie.

